b'\n_START_ARTICLE_\nAkutbil\n_START_SECTION_\nK\xc3\xb8ret\xc3\xb8jer uden l\xc3\xa6ge\n_START_PARAGRAPH_\nEnheden bemandes med en paramediciner, sygeplejerske eller anden form for personale, der er uddannet til at varetage den p\xc3\xa5g\xc3\xa6ldende opgave. Uddannelsesniveauet kan s\xc3\xa5ledes variere en hel del i det konkrete tilf\xc3\xa6lde: Visse steder rykker ikke-medicinsk personale ud for at yde basal f\xc3\xb8rstehj\xc3\xa6lp \xe2\x80\x93 eks. i tilf\xc3\xa6lde af hjertestop. Andre steder er det mandskab p\xc3\xa5 paramediciner-niveau, der yder en forholdsvist avanceret indsats._NEWLINE_Id\xc3\xa9en med at kunne n\xc3\xa5 hurtigt frem med en st\xc3\xb8tteenhed, er ret udbredt blandt moderne ambulancetjenester. Det er s\xc3\xa6rligt i forbindelse med hjertestop blevet understreget, hvor vigtigt det er, at der inden for kort tid kan indledes en behandling._NEWLINE_Efterh\xc3\xa5nden som ambulancetjenesterne i Danmark har f\xc3\xa5et flere uddannede paramedicinere, er betegnelsen paramedicinerenhed blevet udbredt. Der er fortsat tale om en akutbil, men navnet anvendes for at signalere behandlerens \xc3\xb8gede kompetencer. Foruden at kunne fungere som en "fremskudt ambulance" i omr\xc3\xa5der med d\xc3\xa5rlig ambulanced\xc3\xa6kning, kan akutbilen ogs\xc3\xa5 i begr\xc3\xa6nset omfang fungere p\xc3\xa5 samme m\xc3\xa5de som en l\xc3\xa6geambulance (se n\xc3\xa6ste afsnit) ved at supplere med et mindre antal skemalagte, almindelige behandlingsprincipper._NEWLINE_Til opbygningen af denne slags k\xc3\xb8ret\xc3\xb8jer anvendes typisk biler i form af MPV\'er eller SUV\'er \xe2\x80\x93 alternativt stationcars \xe2\x80\x93 da disse er mere rummelige end almindelige personbiler. I enkelte storbyer, bl.a. Oslo og Miami anvendes motorcykler som supplerende akutenheder, mens man f.eks. i London, Toronto og Oslo anvender almindelige cykler.\n_START_SECTION_\nK\xc3\xb8ret\xc3\xb8jer med l\xc3\xa6ge\n_START_PARAGRAPH_\nEn l\xc3\xa6geambulance, ambulancel\xc3\xa6ge, l\xc3\xa6gebil eller akutl\xc3\xa6gebil minder p\xc3\xa5 mange m\xc3\xa5der om en "akutbil", men adskiller sig \xe2\x80\x93 som navnet antyder \xe2\x80\x93 ved at v\xc3\xa6re bemandet med en l\xc3\xa6ge, ofte omtalt som en udrykningsl\xc3\xa6ge. Da l\xc3\xa6gen har flere kompetencer og bef\xc3\xb8jelser end b\xc3\xa5de almindeligt ambulancepersonale og sygeplejersker, vil man derfor medbringe medicin og andet s\xc3\xa6rligt udstyr, der er beregnet til, at l\xc3\xa6gen kan opstarte en relativt avanceret behandling pr\xc3\xa6hospitalt. S\xc3\xa5fremt det sk\xc3\xb8nnes n\xc3\xb8dvendigt, kan l\xc3\xa6gen s\xc3\xa5 f\xc3\xb8lge patienten i den almindelige ambulance frem til sygehuset og dermed forts\xc3\xa6tte den mere avancerede behandling under selve transporten._NEWLINE_Oprindeligt blev navnet "l\xc3\xa6geambulance" anvendt til at beskrive en almindelig ambulance (og senere en s\xc3\xa5kaldt hjerteambulance), hvor en l\xc3\xa6ge var med om bord og s\xc3\xa5ledes deltog i udrykningen. Der er dog sket et skift i ordets betydning og betegner i dag det k\xc3\xb8ret\xc3\xb8j, som l\xc3\xa6gen k\xc3\xb8rer i. Ved overgangen til den nye regionsstruktur i Danmark som f\xc3\xb8lge af kommunalreformen, skiftede k\xc3\xb8ret\xc3\xb8jerne visse steder betegnelser fra l\xc3\xa6geambulance til akutl\xc3\xa6ge eller akutbil._NEWLINE_I hvor h\xc3\xb8j grad, der deltager l\xc3\xa6ger i den pr\xc3\xa6hospitale behandling varierer meget. De steder, hvor der involveres l\xc3\xa6ger, kan det variere fra ledelse/r\xc3\xa5dgivning af mandskabet ude p\xc3\xa5 skadestedet, til direkte at m\xc3\xb8de med ambulancen og foretage behandling. De bedste erfaringer med udrykningsl\xc3\xa6ger er gjort i forhold til traumepatienter og i landomr\xc3\xa5der med lang k\xc3\xb8revej til det n\xc3\xa6rmeste hospital._NEWLINE_En faldgrube ved anvendelsen af l\xc3\xa6ger "ude i marken" er, at de p\xc3\xa5 grund af deres kompetencer, kan indlede en st\xc3\xb8rre behandling end blot stabilisering \xe2\x80\x93 hvilket dog tager tid \xe2\x80\x93 hvorfor ambulancen med patienten afg\xc3\xa5r senere end optimalt. Enkelte steder bemandes enheden af en l\xc3\xa6ge alene, men oftest fungerer en assistent tillige som chauff\xc3\xb8r om bord p\xc3\xa5 k\xc3\xb8ret\xc3\xb8jet._NEWLINE_For Danmarks vedkommende, er det s\xc3\xa5 vidt muligt l\xc3\xa6ger, hvis speciale er an\xc3\xa6stesi, der bemander de egentlige "akutl\xc3\xa6gebiler". Disse biler er i hele landet altid markeret med teksten "L\xc3\x86GE" p\xc3\xa5 begge sider. B\xc3\xa5de l\xc3\xa6gen og dennes eventuelle assistent b\xc3\xa6rer en uniform, der der adskiller sig fra ambulancemandskabets, s\xc3\xa5 disse nemmere kan identificeres p\xc3\xa5 skadestedet. Da l\xc3\xa6gen har den h\xc3\xb8jeste medicinske kompetence, vil det v\xc3\xa6re denne, der er den bestemmende akt\xc3\xb8r under et sygdomstilf\xc3\xa6lde eller en ulykke, hvor liv eller f\xc3\xb8rlighed kan reddes eller stabiliseres.'